રાજકોટ તા. ૨૨ : મ્યુ. કોર્પોરેશન દ્વારા આ વર્ષથી કાર્પેટ વેરા આકારણી પધ્ધતિ શરૂ કરવામાં આવી છે પરંતુ આ નવી કાર્પેટ વેરા આકારણીના વેરા બીલ હજુ લાખો લોકો સુધી પહોંચ્યા નથી. ઉપરાંત ૯૦ ટકા જેટલા મિલકત ધારકોની વેરા આકારણીમાં ધાંધિયા સર્જાઇ રહ્યા છે પરિણામે વાંધા અરજીના ઢગલા થઇ રહ્યા છે. બીજી તરફ વેરા વળતર યોજનાની મુદ્દત પૂર્ણ થઇ રહી છે પરંતુ તંત્ર વેરાબીલ પહોંચાડવામાં અને વાંધા અરજીના નિકાલમાં વામણું પુરવાર થઇ રહ્યું છે જેથી લાખો કરદાતાઓ વેરા વળતર યોજનાથી વંચિત રહી જવાની ભીતી સર્જાયેલ. આથી વેરા વળતર યોજનાની મુદ્દત લંબાવવા જબ્બર લોક માંગ ઉઠવા પામી હતી. આથી તંત્રવાહકોએ આ બાબતનો સ્વીકાર કરીને ૧૦-૧૫ ટકા વેરા વળતર યોજના ૩૧ જુલાઇ સુધી અને ૫-૧૦ ટકા વળતર યોજના ૩૧ ઓગષ્ટ સુધી લંબાવવા નિર્ણય લીધો છે.